**ΚΑΤΕΠΕΙΓΟΝ**

Πληροφορίες: Χριστίνα Σαμαρά

**Αθήνα: 23.12.2016**

**Αρ. Πρωτ.: 1953**

**ΠΡΟΣ: κ. Όλγα Γεροβασίλη, Υπουργό Διοικητικής Ανασυγκρότησης**

**ΘΕΜΑ: «Ζητείται η άμεση έκδοση υπουργικής απόφασης για την εφαρμογή των διατάξεων του άρθρου 25 του ν. 4440/2016, που αφορά στην κάλυψη ποσοστού 15% των θέσεων που προκηρύσσονται από το ΑΣΕΠ από τα άτομα με αναπηρία και τα μέλη των οικογενειών τους»**

**Κοιν**: «Πίνακας Αποδεκτών»

**Κυρία Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), μέλος με δικαίωμα ψήφου στις Επιτροπές Παρακολούθησης των Επιχειρησιακών Προγραμμάτων του ΕΣΠΑ 2007 - 2013 και διαπίστευση ως φορέας παροχής προγραμμάτων «Δια Βίου Μάθησης».

Όπως είναι γνωστό, τα άτομα με αναπηρία και τα μέλη των οικογενειών που έχουν στη φροντίδα τους άτομα με βαριά αναπηρία, στην παρατεταμένη περίοδο της οικονομικής κρίσης βιώνουν με μεγαλύτερη σφοδρότητα την αλματώδη αύξηση της ανεργίας και ως εκ τούτου έχουν την ανάγκη διακριτών μέτρων που αφορούν στην επαγγελματική αποκατάστασή τους εάν λάβουμε υπόψη και το πρόσθετο κόστος που απαιτείται για την κάλυψη των αναγκών που πηγάζουν από την αναπηρία.

Με την ψήφιση του ν. 4440 (ΦΕΚ 224 Α΄ 02-12-2016) δικαιώθηκε το πάγιο αίτημα της Ε.Σ.Α.μεΑ. για την εργασιακή αποκατάσταση των ατόμων με αναπηρία, όπου στο άρθρο 25 «Ανακατανομή ποσοστών ειδικών κατηγοριών στο σύστημα προσλήψεων του Ν. 2190/1994» και στο πλαίσιο της διασφάλισης της ισότιμης συμμετοχής στο σύστημα προσλήψεων των ατόμων με αναπηρία και των μελών των οικογενειών τους θεσπίστηκε η κάλυψη ποσοστού 15% των προσλήψεων αορίστου χρόνου στον δημόσιο και ευρύτερο δημόσιο τομέα από άτομα με αναπηρία και χρόνιες παθήσεις και μέλη των οικογενειών τους, καθώς και αυξημένη μοριοδότηση στα άτομα με αναπηρία, γονείς/ συζύγους/ αδέρφια /τέκνα ατόμων με αναπηρία και χρόνιες παθήσεις σε θέσεις ορισμένου χρόνου του δημόσιου και ευρύτερου δημόσιου τομέα.

Στο εν λόγω άρθρο επίσης αναγράφεται **ότι με απόφαση του Υπουργού Διοικητικής Ανασυγκρότησης θα ορισθούν τα απαιτούμενα δικαιολογητικά και κάθε άλλο σχετικό θέμα για την εφαρμογή των διατάξεων αυτών.**

**Κυρία Υπουργέ,**

Ως εκ τούτου απευθυνόμαστε σε εσάς και **ζητάμε την άμεση έκδοση υπουργικής απόφασης για τον ορισμό των δικαιολογητικών και κάθε άλλο σχετικό θέμα για την εφαρμογή των διατάξεων του άρθρου 25 του ν. 4440/2016,** ώστε να αρχίσει άμεσα η εφαρμογή αυτού του τόσο σημαντικού μέτρου που αφορά στην επαγγελματική αποκατάσταση των ατόμων με αναπηρία και των μελών των οικογενειών τους.

**Με εκτίμηση**

**Ο Πρόεδρος**

**Ι. Βαρδακαστάνης**

**Ο Γεν. Γραμματέας**

**Χρ. Νάστας**

**Πίνακας Αποδεκτών:**

* Γραφείο Πρωθυπουργού της χώρας, κ. Αλ. Τσίπρα
* Γραφείο Υπουργού Επικρατείας, κ. Αλ. Φλαμπουράρη
* Γραφείο Υπουργού Επικρατείας, κ. Ν. Παππά
* Γραφείο Υπουργού Επικρατείας, κ. Χρ. Βερναδάκη
* κ. Ι. Σπηλιωτόπουλο, Γενικό Διευθυντή Ανθρωπίνου Δυναμικού Υπουργείου
* Διοικητικής Ανασυγκρότησης
* Φορείς - Μέλη Ε.Σ.Α.με.Α.